Twee dood ná jaagtog, skietgevegFoto: Rescue Care Twee mense is dood en nog vyf beseer nadat ŉ hoëspoedjaagtog en skietgeveg hom Vrydag op ŉ snelweg in Durban, KwaZulu-Natal, afgespeel het. Garrith Jamieson, woordvoerder van Rescue Care, het gesê paramedici is omstreeks 11:30 na die toneel op die N2-Suid naby Nandi-rylaan ontbied. “Die hele snelweg op die N2-Suid was afgesper en drie erg beskadigde voertuie het oor die ryoppervlak verspreid gestaan,” het Jamieson gesê. Hy het gesê ŉ vrou was in een van die voertuigwrakke vasgekeer en meganiese toerusting moes gebruik word om haar te bevry. Sy is op die toneel gestabiliseer voordat sy na ŉ hospitaal gehaas is. Nog vier mense is op die toneel vir skietwonde behandel, asook vir beserings wat hulle tydens die ongeluk opgedoen het. Hulle is ook na verskillende hospitale geneem. Foto: Rescue Care Volgens lt.kol. Thulani Zwane, woordvoerder van die polisie, het die polisie inligting ontvang oor ŉ beplande rooftog en het hulle hul na die plek gehaas. Op pad daarheen het hulle ŉ voertuig met vyf mans binne-in opgemerk wat ooreenstem met ŉ beskrywing van die verdagtes se voertuig. “Die oomblik toe die verdagtes die polisie gesien het, het hulle skote op hulle afgevuur en hulle van die pad af gedwing. Die polisie het teruggeskiet en twee van die verdagtes is doodgeskiet,” het Zwane gesê. Nog twee verdagtes is in hegtenis geneem, terwyl die vyfde verdagte daarin geslaag het om te ontsnap. Zwane het gesê ŉ aantal vuurwapens is op die toneel gevind. “Ons kan in dié stadium nie meer inligting bekendmaak nie, aangesien die polisie steeds besig is met hul ondersoek.”